ΑΘΗΝΑ 19/7/2018

ΑΡ. ΠΡΩΤ.: 563

**ΔΕΛΤΙΟ ΤΥΠΟΥ**

**Υπό διάλυση οι Υγειονομικές Μονάδες στις ακτές του Ιονίου που η τουριστική κίνηση είναι αυξημένη.**

**Απελύθη η Επικουρική Παιδίατρος στο Νοσοκομείο Λευκάδας!!! Έγκλημά της ότι βρισκόταν σε νόμιμη αναρρωτική άδεια.**

Η Παθολογική Κλινική του **Νοσοκομείου Κέρκυρας** υπολειτουργεί λόγω έλλειψης Παθολόγων, ο Αξονικός Τομογράφος του Νοσοκομείου είναι συνεχώς χαλασμένος. Επιχειρούν δύο Ασθενοφόρα στη Κέρκυρα αντί για πέντε στη βάρδια και τις διακομιδές κάνουν οι ιδιώτες. **Έκλεισε η Παθολογική κλινική του Νοσοκομείου** **Πρέβεζας**. Ξέμεινε μόνο με έναν γιατρό Παθολόγο, όπως ανακοίνωσε ο Διοικητής του Νοσοκομείου σε συνέντευξη τύπου. Τα ΤΕΠ λειτουργούν με δύο Αγροτικούς Ιατρούς και εφημερεύουν Ιατροί από τα Κέντρα Υγείας της περιοχής. Εξ αυτού βάζουν λουκέτο τα Κέντρα Υγείας.

 **Το Νοσοκομείο της Λευκάδας υπολειτουργεί λόγω έλλειψης βασικών ιατρικών ειδικοτήτων και νοσηλευτικού προσωπικού.** Στο Νοσοκομείο Λευκάδας υπηρετούν μόνο 2 Παθολόγοι, 2 Καρδιολόγοι (1 με απόσπαση), 1 Παιδίατρος, ΩΡΛ δεν έχει, 1 επικουρικός Ουρολόγος, 1 Οφθαλμίατρος, 1 επικουρικός Χειρουργός!!! (ουσιαστικά δεν γίνονται χειρουργεία), 1 Γυναικολόγος, 1 Νευρολόγος.

 **Τόλμησε να ασθενήσει η επικουρική Παιδίατρος και απολύθηκε από τη Διοίκηση του Νοσοκομείου αν και βρισκόταν σε νόμιμη αναρρωτική άδεια.**

 Πως μπορεί να λειτουργήσει το Νοσοκομείο με τέτοια επισφαλή ιατρική κάλυψη;

 **Το Κέντρο Υγείας Φιλιππιάδας κλείνει κάθε ημέρα 3 το μεσημέρι.** Πολλές ημέρες καλύπτεται με έναν αγροτικό ιατρό. Οι κάτοικοι είναι εξαγριωμένοι.

 **Το Κέντρο Υγείας Πάργας για 15 ημέρες το μήνα κλείνει 3 το μεσημέρι.**

 **Το Κέντρο Υγείας Καναλακίου για 15 ημέρες το μήνα κλείνει 3 το μεσημέρι.**

 **Το Κέντρο Υγείας Παξών κάθε ημέρα κλείνει 10 το βράδυ.**

Όποιος αρρωστήσει το απόγευμα – νύκτα στο έλεος του Θεού. **Και μιλάμε για μέρη με μεγάλη τουριστική κίνηση.**

ΓΙΑ ΤΗΝ Ε.Ε. ΤΗΣ ΠΟΕΔΗΝ

Ο ΠΡΟΕΔΡΟΣ Ο ΓΕΝ.ΓΡΑΜΜΑΤΕΑΣ

ΜΙΧΑΛΗΣ ΓΙΑΝΝΑΚΟΣ ΧΡΗΣΤΟΣ ΠΑΠΑΝΑΣΤΑΣΗΣ